**РЕПУБЛИКА СРБИЈА**

**НАРОДНА СКУПШТИНА**

**БИБЛИОТЕКА НАРОДНЕ СКУПШТИНЕ**

**Тема: Пољопривредна производња у Србији (2013-2014)**

**Датум: 06.07.2015.**

**Бр. 05/2015**

**Ово истраживање је урадила Библиотека Народне скупштине за потребе рада народних посланика и Службе Народне скупштине. За више информација молимо да нас контактирате путем телефона 3026-532 и електронске поште** [***istrazivanja@parlament.rs*.**](mailto:istrazivanja@parlament.rs) **Истраживања којa припрема Библиотека Народне скупштине не одражавају званични став Народне скупштине Републике Србије.**

**САДРЖАЈ**

**Табеларни прикази**

[**Табела1**. Коришћено пољопривредно земљиште у Републици Србији по категоријама у хектарима, 2014/2013 2](#_Toc425513118)

[**Табела 2**. Индекси пољопривредне производње, 2014/2013 3](#_Toc425513119)

[**Табела 3.** Пољопривредна производња, лов и пратеће услужне делатности по годинама, текуће цене, у милионима РСД 4](#_Toc425513120)

[**Табела 4.** Производња меда по годинамa у хиљадама тона - индекси 5](#_Toc425513121)

[**Табела 5.** Пожњевене површине (у хектарима) - индекси 2013-2014. 5](#_Toc425513122)

[**Табела 6.** Извоз и увоз пољопривредних и прехрамбених производа у РС, 2014. година 6](#_Toc425513123)

[**Табела 7**. Увоз и извоз воћа и поврћа у Србији, вредност у хиљадама евра 7](#_Toc425513124)

Република Србија располаже са око 5.092.000 хектара пољопривредног земљишта (0,68 хектара по становнику) од чега је 4.218.000 хектара обрадиво пољопривредно земљиште (0,56 хектара по становнику) што је изнад европског стандарада. Око 70% укупне територије Србије чини пољопривредно земљиште, док је 30% под шумама. Коришћено пољопривредно земљиште у хектарима у 2013. и 2014. години укупно и по категоријама приказано је у табели 1.

АП Војводина располаже са 1.789.000 хектара пољопривредног земљишта, од чега је 1.648.000 хектара обрадиво земљиште. АП Војводина обухвата 35% пољопривредних површина Србије, у обрадивој површини учествује са 39%, а у ораницама са чак 47%. Међутим, у најинтензивнијим начинима коришћења пољопривредног земљишта, воћњацима и виноградима, учествује са само 7%, односно 16%. У најекстензивнијим начинима коришћења пољопривредног земљишта, ливадама и пашњацими,  учествује са свега 6%, односно 13%.[[1]](#footnote-1)

Према најновијим истраживањима[[2]](#footnote-2) посебан проблем, када је реч о структури пољопривредне производње у Републици Србији, је то што су наше доминантне аграрне културе житарице и уљарице чије се цене одређују на светским берзама. Структура пољопривредне производње у Републици Србији по категоријама пољопривредног земљишта у хектарима за последње две године приказана је у табели 1.

# **Табела1**. Коришћено пољопривредно земљиште у Републици Србији по категоријама у хектарима, 2014/2013

|  |  |  |
| --- | --- | --- |
| Категорија пољопривредног земљишта (у хектарима) | 2013 | 2014 |
| Коришћено пољопривредно земљиште | 3.490.632 | 3.506.830 |
| Оранице и баште | 3.490.632 | 2.606.073 |
| Жита | 2.589.714 | 1.819.188 |
| Махунарке | 1.766.447 | 7.830 |
| Кромпир, рани и касни | 5.277 | 51.987 |
| Шећерна репа | 50.740 | 64.112 |
| Индустријско биље | 66.712 | 346.524 |
| Поврће, бостан и јагоде | 368.671 | 52.680 |
| Цвеће | 52.898 | 343 |
| Крмно биље | 412 | 242.041 |
| Остали усеви на ораницама и баштама | 257.652 | 1.713 |
| Пашњаци | 381.654 | 331.588 |
| Стални засади | 331.588 | 187.515 |
| Воћњаци | 187.675 | 163.310 |
| Виногради | 163.310 | 22.150 |
| Расадници | 22.150 | 1.531 |

1) без података за Косово и Метохију

Извор: Републички завод за статистику (РЗС), јун 2015.

У табели 2. приказани су индекси пољопривредне производње у Републици Србији (која је за нешто мање од 2% порасла у односу на претходну годину, као и индекси по културама. Уочљиво је да је биљна производња за нешто мање од 6% порасла у односу на претходну годину, док је сточарство остало на истом нивоу.

# **Табела 2**. Индекси пољопривредне производње, 2014/2013

|  |  |
| --- | --- |
| Биљна производња (1,2,3) | 105,59 |
| 1. Ратарство и повртарство (укупно) | 111,85 |
| - Жита | 119,86 |
| - Индустријско биље | 117,81 |
| - Поврће | 82,99 |
| - Сточно (крмно) биље | 104,60 |
| 2. Воћарство | 79,54 |
| 3. Виноградарство | 72,78 |
| Сточарство (1+2+3+4+5) | 100,39 |
| 1. Говедарство | 99,94 |
| 2. Свињарство | 104,84 |
| 3. Овчарство | 90,81 |
| 4. Живинарство | 100,48 |
| 5. Пчеларство | 51,24 |
| Пољопривредна производња укупно | 101,98 |

Извор: Републички Завод за Статистику (РЗС), према: Макроекономске анализе и трендови (МАТ), бр.244 (Aприл 2015)

По мишљењу економиста, охрабрује чињеница да буџетска средства опредељена за пољопривреду нису била захваћена мерама фискалне рестрикције што је умањило негативне трендове у производњи, пре свега у сточарству. Према подацима из 2014. године, у структури створене вредности пољопривредне производње 70% потиче из биљне производње, а 30% из сточарске производње. За надлежно Министарство пољопривреде, шумарства и водопривреде опредељено 4,15% буџетских средстава или 45.394.698.000 РСД, од чега за инвестиционе пројекте 1.569.220.000 РСД.[[3]](#footnote-3)

Пољопривреда и прехрамбена индустрија Србије у стварању бруто друштвеног производа (БДП) земље прошле године учествовале су са око 17% и то:

* пољопривредна производња 10,6% и
* прехрамбена индустрија 6,4%.

Међутим, ако се посматра целокупан допринос пољопривреде осталим секторима привреде, посебно произвођачима и прерађивачима инпута и сировина ово учешће надмашује 40% укупног БДП.[[4]](#footnote-4)

Реализована вредност пољопривреде у неколико претходних година у милионима РСД је дата у табели 3.

# **Табела 3.** Пољопривредна производња, лов и пратеће услужне делатности по годинама, текуће цене, у милионима РСД

|  |  |  |  |
| --- | --- | --- | --- |
| 2010 | 2011 | 2012 | 2013 |
| 533.660,6 | 622.410,6 | 561.471,8 | 632.236,5 |

Извор: Републички завод за статистику (РСЗ), јун 2015.

**Биљна производња у 2014. години**

У биљној производњи прошле године остварен је раст од 5,6% у односу на претходну годину, како је приказано у табели 1. док се у структури култура види да прошла година није била повољна када је реч о воћарству и повртарству. У поменутим гранама је дошло до израженог пада производње (око 20%, како у воћарству тако и повртарству) и остварени раст укупне биљне производње је резултат рекордних приноса у производњи кукуруза и шећерне репе.

У сточарству (индекс 100,4), производња говеда и оваца такође показује пад. Раст производње свиња од око 5% омогућио је да индекс сточарске производње остане нешто изнад 100, односно на нивоу производње из 2013. године. Прошле године производња меда готово је преполовљена. Детаљнија анализа производње меда по годинама приказана је у табели 4, а у прилог наведеној чињеници је податак да је индекс 2014. у односу на просечну производњу 2010-13. само 58,86.

# **Табела 4.** Производња меда по годинамa у хиљадама тона - индекси

|  |  |  |  |  |  |  |
| --- | --- | --- | --- | --- | --- | --- |
| 2010 | 2011 | 2012 | 2013 | 2014 | Индекс  2014/13 | Индекс  2014/просек 2010-13 |
| 7.3 | 7.0 | 7.0 | 8.6 | 4.4 | 51.16 | 58.86 |

Извор: РЗС; МАТ, Табела: Сточарска производња у Републици Србији, 2010-2014.

У табели 5. приказане су пожњевене површине у хектарима различитих култура као и одговарајући индекси.

# **Табела 5.** Пожњевене површине (у хектарима) - индекси 2013-2014.

|  |  |  |  |
| --- | --- | --- | --- |
|  | 2014. | 2013. | Индекс 2014/2013 |
| Жита | 1 816 676 | 1 758 373 | 103.3 |
| Индустријско биље | 410 335 | 432 618 | 94.8 |
| Поврће | 130 398 | 130 853 | 99.7 |
| Воћарство | 160 491 | 161 717 | 99.2 |
| Виногради | 22 150 | 22 150 | 100.0 |

Извор: РЗС; МАТ, стр 23.

Ако изузмемо површине под виноградима и воћњацима, у Републици Србији је у 2014. години било пожњевено 2.586.191 ха у поређењу са 2.579.495 ха у 2013. години (0,3% више) од чега се око 70% односи на житарице, пре свега кукуруз (1.057.877 ха) и пшеницу (604.748 ха). Прошла година је била добра када је реч о производњи кукуруза, са рекордних 7,5 милиона тона о чему говоре индекси, како у погледу засејаних површина (107,9), просечног приноса по хектару (125,7) тако и производње (135,6) и извоза (245,6) који је више него удвостручен у односу на 2013. годину.

Истовремено, пад производње пшенице износио је око 11%, док је извоз више него преполовљен (индекс 34,6) што је последица оријентације наших пољопривредника на кукуруз.

Када је реч о уљарицама и индустријском биљу, на мање засејаним површинама, остварени су релативно добри резултати нарочито у производњи соје (0,5 мил. тона; индекс производње – 141,7). Производња шећерне репе (3,5 мил. тона) са рекордним приносима који су чак довели и до застоја у откупу и преради шећера, увећана је за око 10% док је производња сунцокрета као доминантне културе по засејаним површинама у овој групи пољопривредних производа на нивоу 2013. године са 0,5 милиона тона.

Уколико се анализира производња најважнијих биљних култура у петогодогишњој динамици 2010-2014. забрињавајући податак је да производња поврћа има опадајући тренд, наводи се у најновијем истраживању.[[5]](#footnote-5) Истовремено, доминантне културе (кукуруз и шећерна репа) показују изражене осцилације. Наводи се да је производња кукуруза 2012. године преполовљена, да би у 2014. години била рекордна, што указује на нестабилност и повишени ризиик производње у аграру.[[6]](#footnote-6) Посебан проблем, када је реч о структури пољопривредне производње у Републици Србији, је што су доминантне аграрне културе тзв. „базни продукти“ (житарице и уљарице) чије се цене одређују на светским берзама што се неминовно одражава и на цене са којима ће трговци изаћи пред наше пољопривреднике и који у крајњој инстанци одређују профитабилност домаће производње која већ балансира на „преломној тачки рентабилности“.[[7]](#footnote-7) Овај фактор ризика је значајан имајући у виду чињеницу да ће се систем субвенционисања пољопривреде пооштрити у наступајућем периоду током процеса интеграције у ЗПП ЕУ.

Према подацима из Закона о буџету РС за 2014. годину, Министарство пољопривреде, шумарства и водопривреде располаже са 4,15% укупних биџетских средстава. Од укупног износа субвенција у 2014. години (80.936.049.000 РСД) субвенције у пољопривреди у буџету РС 2014. године износиле су 34.952.136.000 РСД.

**Извоз и увоз воћа и поврћа**

Када је реч о спољно-трговинском промету, агро-бизнис Републике Србије је у 2014. години остварио око 2 милијарде прихода од извоза[[8]](#footnote-8). То је још један од показатеља да српски аграр мора бити још интензивније развијан и подржаван мерама аграрне политике али и структурним и регионалним политикама и програмима развоја и инвестиција, како наводе стручњаци.

У табели 6. приказани су подаци о увозу и извозу у прошлој години, као и индексни показатељи 2014/2013, а у табели 7. извоз и увоз воћа и поврћа. Увоз 2014. за класификацију Воће и поврће износио је 195.644.000 ЕУР и повећан је у односу на претходну годину.

# **Табела 6.** Извоз и увоз пољопривредних и прехрамбених производа у РС, 2014. година

|  |  |  |
| --- | --- | --- |
|  | Извоз | Увоз |
| Вредност у хиљадама евра | 1.787.053 | 938.570 |
| Индекс 2014/2013 | 113.4 | 104.0 |

Извор: РЗС; МАТ, јун 2015.

Треба напоменути да је према подацима Привредне коморе Србије 2012. године из Србије извезено пољопривредно прехрамбених производа у вредности од 2,5 милијарди долара, а истовремено је увезено за 1,32 милијарде долара, тако да је те године остварен суфицит од 1,18 милијарди долара. Аграрни извоз Србије у 2013. години карактерише раст од 2,2% у односу на исто време претходне године, а његово учешће у укупном извозу земље је 24,2 процента. Истовремено увоз је имао раст од 5,4% и његово учешће у укупном робном увозу земље је 7,7 процената. У табели је видљиво да је 2014. године извоз пољопривредних и прехрамбених производа повећан за 13,4% а увоз за 4%.

Што се тиче појединих група пољопривредних и прехрамбених производа, треба напоменути да је остварен значајан раст извоза меса, месних прерађевина, млека и млечних производа. Истовремено, извоз живе стоке је опао за око 20% а удвостручен је увоз што указује на недовољну домаћу понуду живе стоке за нашу месну индустрију и њене производне и извозне капацитете.

Када је реч о биљној производњи и прехрамбеним производима биљног порекла, више него удвостручен извоз кукуруза представља најзначајнију ставку у српском извозу пољопривредних производа 2014. године. Извоз пшенице је истовремено знатно смањен као последица рекордне производње и извоза кукуруза.

Извоз воћа и поврћа (сировог и прерађеног укључујући и сокове) такође показује стопе раста (12%) уз исту вредност увоза. Када је реч о шећеру, увоз и извоз опали су за 20%, што је последица вишкова шећера на светском и европском тржишту у прошлој години када су остварени рекордни приноси у производњи шећерне репе као и у индустрији шећера. Кондиторска индустрија и прерада кафе показују добре извозне резултате и представљају лидере наше прерађивачке индустрије у спољној трговини.

# **Табела 7**. Увоз и извоз воћа и поврћа у Србији, вредност у хиљадама евра

|  |  |  |
| --- | --- | --- |
| Увоз 2013 | Увоз 2014 | Извоз 2013 |
| Воће 138.105 | Воће 139.710 | Воће 359.915 |
| Поврће 56.562 | Поврће 55.934 | Поврће 58.164 |
| Укупно 194.666 | Укупно 195.644 | Укупно 418.079 |

Извор: Републички завод за статистику, јун 2015.

У централној Србији 2011. наводњавано је око 100.000 хектара (0,4%) обрадивог земљишта, док се у АП Војводини наводњава између 1,2% и 4,4% обрадивих површина.

***Извори информација***

Гавриловић Д., Стевовић М., Пољопривредна производња у РС у 2014.години, МАТ, бр. 244 (Април 2015), стр.19

Истраживање Библиотеке НСРС : Власништво и структура пољопривредног земљишта, 2013. <http://www.parlament.rs>

Закон о буџету РС 2014. <http://www.parlament.rs>

Републички завод за статистику (РСЗ), јун 2015. <http://webrzs.stat.gov.rs/WebSite/Public/PageView.aspx?pKey=138>

**Истраживање урадила:**

мр Марина Пријић,

виши саветник-истраживач

1. Истраживање Библиотеке НСРС: Власништво и структура пољопривредног земљишта, 2013. http://www.parlament.rs [↑](#footnote-ref-1)
2. Гавриловић Д., Стевовић М., Пољопривредна производња у РС у 2014.години, МАТ, бр. 244 (Април 2015), стр.19

   [↑](#footnote-ref-2)
3. Закон о буџету РС за 2014.годину <http://www.mfin.gov.rs/UserFiles/File/zakoni/2013/Zakon%20o%20budzetu%20RS%20za%202014_%20godinu.pdf> [↑](#footnote-ref-3)
4. Истраживање Библиотеке НСРС: Власништво и структура пољопривредног земљишта, 2013. <http://www.parlament.rs> [↑](#footnote-ref-4)
5. Гавриловић Д., Стевовић М., Пољопривредна производња у РС у 2014.години, МАТ, бр. 244 (Април 2015), стр.19 [↑](#footnote-ref-5)
6. Исто, напомена аутора: ’’Узроци у метеоролошким и климатским променама, као и ниском нивоу техничко-технолошке опремљености и мера заштите.’’ [↑](#footnote-ref-6)
7. Исто [↑](#footnote-ref-7)
8. Раст извоза у 2014. години више од 13% и суфицит од око 850 милиона евра потврђују велике потенцијале наше пољопривреде и прехрамбене индустрије ( РЗС, јун 2015). [↑](#footnote-ref-8)